Ekebergrestauranten

Ekebergrestauranten er en restaurant i Ekebergåsen med utsikt ned mot Bjørvika i Oslo (Kongsveien 15), oppført for Oslo kommune 1927–1929. Bygningen ble tegnet av arkitekt Lars Backer og er et av de fineste eksempler på klassisk funksjonalisme i Norge. Bygningen Restauranten er bygd med flatt tak, store opprutede vindusflater, terrasse og et buet inngangsparti i et lavt hjørnetårn. Arkitekten la stor vekt på maksimalt antall vindusplasser. Fasaden er upusset betong som er støpt i høvlet og oljet forskalling. Avtrykket av de jevnbrede bordene skulle opplinjere veggene og gi liv til betongflatene, skrev Backer. Utvendig ble bygningen opprinnelig behandlet med mineralittmaling i tre nyanser av varmt gulbrunt, for at anlegget ikke skulle kunne oppfattes som et sår i åssiden. Historie Bygningen var i sin tid en av byens mest populære danserestauranter, men gikk på 1980-tallet inn i langvarig forfall og ble i 1997 stengt. Restauranten har senere vært gjennom en omfattende restaurering og ble gjenåpnet i mars 2005. Nåværende eier (2005) er Christian Ringnes og firmaet Eiendomsspar. Restauranten drives av Fursetgruppen restaurant group ved Bjørn Tore Furset. Interiøret i den nye Ekebergrestauranten er designet av Thomas Ness. Restauranten ble tidligere kalt «Åreknuten» på folkemunne. Det var «fordi det var et litt slitent sjekkested for folk over 60» Den norske spillefilmen Fifty-Fifty er delvis spilt inn på restauranten. Tidligere bygning Den første og opprinnelige Ekebergrestauranten ble oppført i 1916. Den var Tiedemanns Tobaksfabriks paviljong på Jubileumsutstillingen på Frogner 1914, etterpå gitt til kommunen og oppført som restaurant på Ekeberg, men revet da den nåværende ble bygd. Kulturminne Ekebergrestauranten er et kulturminne og har nummer 87639 i Riksantikvarens kulturminnebase. Referanser Eksterne lenker (no) Offisielt nettsted (en) Ekebergrestauranten – kategori av bilder, video eller lyd på Commons (no) Ekebergrestauranten på Facebook (no) Ekebergrestauranten på Instagram (no) «Ekebergrestauranten». Kulturminnesøk. Riksantikvaren – Direktoratet for kulturminneforvaltning. Om historien på nettsidene til Bekkelagshøgda Lokalhistoriske Forening: Ekebergrestauranten 1, arkivert hos hos Wayback Machine (arkivert 23. juli 2008). Ekebergrestauranten 2, arkivert hos hos Wayback Machine (arkivert 23. juli 2008). Ekebergrestauranten 3, arkivert hos hos Wayback Machine (arkivert 23. juli 2008). Ekebergrestauranten 4, arkivert hos hos Wayback Machine (arkivert 26. mai 2008). Ekebergrestauranten 5, arkivert hos hos Wayback Machine (arkivert 27. oktober 2007).